32004R2045
L 354/17
JURNALUL OFÍCIAL AL UNIUNII EUROPENE
REGULAMENTUL (CE) NR. 2045/2004 AL COMISIEI
din 29 noiembrie 2004
de modificare a Regulamentului (CEE) nr. 2131/93 de stabilire a procedurii și condițiilor pentru vânzarea cerealelor păstrate de organismele de intervenție
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1), în special articolul 6,
întrucât:
(1)
Regulamentul (CEE) nr. 2131/93 al Comisiei (2) stabilește procedurile și condițiile pentru vânzarea cerealelor păstrate de organismele de intervenție.
(2)
Ar trebui să se utilizeze cele mai noi mijloace de comunicare moderne pentru a informa toate părțile interesate din întreaga Comunitate despre vânzările pentru intervenție. Organismele de intervenție vor putea astfel să fie autorizate să pună în vânzare prin licitație cantități mai importante, fără o decizie prealabilă a Comisiei, ținând seama de situația pieței în statele membre. În scopul de a simplifica vânzările la export, menționarea locului de depozitare nu ar trebui solicitată în decizia privind deschiderea licitației.
(3)
În statele membre care nu au porturi maritime, ofertanții sunt penalizați prin cheltuieli de transport mai ridicate pentru cerealele puse în vânzare. Din această cauză, cerealele sunt mai greu de exportat din aceste state membre, ceea ce conduce mai ales la o durată de depozitare pentru intervenție mai lungă și la costuri suplimentare pentru bugetul comunitar. În consecință, în anumite cazuri, ar trebui prevăzută o finanțare a celor mai avantajoase cheltuieli de transport între locul de depozitare și locul de ieșire, astfel încât ofertele să fie comparabile. Portul românesc Constanța era un port de ieșire tradițional pentru țările din Europa Centrală înainte de aderarea acestora la Uniune. Prin urmare, este necesar ca la calcularea costurilor de transport care pot fi rambursate în caz de export, Constanța să fie inclusă printre locurile de ieșire.
(4)
În scopul de a simplifica procedurile de vânzare a cerealelor, ar trebui să se uniformizeze garanțiile care însoțesc ofertele privind vânzările la export și vânzările pe piața comunitară.
(5)
Regulamentul (CEE) nr. 2131/93 ar trebui modificat în consecință.
(6)
Măsurile prevăzute de prezentul regulament sunt conforme avizului Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Regulamentul (CEE) nr. 2131/93 se modifică după cum urmează:
1.
la articolul 2 alineatul (2), „2 000 tone” se înlocuiește cu „5 000 tone”;
2.
la articolul 3 alineatul (1), prima teză se înlocuiește cu următoarea teză:
„Organismele de intervenție stabilesc un anunț de participare la licitație în conformitate cu dispozițiile articolului 12 și asigură acestuia o publicitate adecvată, în special prin afișarea la sediu și prin difuzarea pe site-urile lor Internet sau pe site-ul Internet al ministerului de resort.”;
3.
articolul 7 se modifică după cum urmează:
(a)
la alineatul (1), se elimină litera (b);
(b)
la alineatul (2a), se adaugă următoarea teză:
„În sensul prezentului alineat, portul românesc Constanța poate fi considerat loc de ieșire.”;
4.
la articolul 13 alineatul (4), al doilea paragraf se înlocuiește cu următorul text:
„Ofertele nu sunt valabile decât în cazul în care sunt însoțite de dovada că ofertantul a constituit o garanție de 5 EUR pe tonă.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 noiembrie 2004.